CELEX: 
Language: ro
Date: 2018-06-06 00:00:00
Title: DECIZIA DELEGATĂ (UE) …/… A COMISIEI de modificare a anexei III la Decizia nr. 466/2014/UE a Parlamentului European și a Consiliului de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii, în ceea ce privește Iranul

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Încheierea și punerea în aplicare a Planului comun de acțiune cuprinzător (Joint Comprehensive Plan of Action – JCPOA) privind programul nuclear al Iranului a deschis calea pentru reînnoirea relațiilor dintre UE și Iran. Acest angajament dintre UE și Iran se realizează pe baza punerii în aplicare depline și continue a JCPOA (care a fost încheiat la 14 iulie 2015) de către Iran și de către celelalte părți (Uniunea Europeană, Franța, Germania, Regatul Unit, Statele Unite ale Americii, Rusia și China). Agenția Internațională pentru Energie Atomică (AIEA) verifică periodic respectarea de către Iran a JCPOA și a emis 10 rapoarte (ultimul raport fiind din 22 februarie 2018) care confirmă respectarea de către Iran a angajamentelor sale în domeniul nuclear.
            
            
               Consiliul Afaceri Externe salutase deja, la 14 noiembrie 2016, „perspectiva de a extinde mandatul de acordare a împrumuturilor către o țară terță din partea Băncii Europene de Investiții (BEI) în favoarea Iranului.”
            
            
               Propunerea Comisiei din 14 septembrie 2016 cuprindea modificări ale Deciziei privind mandatul de acordare a împrumuturilor externe (External Lending Mandate - ELM), într-o serie de domenii. Schimbările propuse includeau adăugarea Iranului în lista țărilor potențial eligibile. Decizia de modificare a Deciziei ELM a fost în cele din urmă adoptată de Parlamentul European și de Consiliu în luna martie 2018 și a intrat în vigoare în aprilie 2018 [Decizia (UE) 2018/412]. Includerea Iranului în lista țărilor potențial eligibile împuternicește Comisia să adopte un act delegat pentru a face ca Iranul să fie eligibil în cadrul ELM, prin adăugarea acestuia în lista țărilor eligibile.
            
            
               În pofida deciziei SUA de a se retrage din JCPOA, UE continuă să își urmărească interesele politice și economice în Iran, care se bazează pe punerea în aplicare deplină și eficace a acordului nuclear. 
            
            
               În urma sprijinului unanim exprimat de șefii de stat sau de guvern ai UE, în cadrul reuniunii liderilor care a avut loc la Sofia în seara zilei de 16 mai 2018, în favoarea propunerilor președintelui Juncker și ale Înaltului Reprezentant/vicepreședintelui Federica Mogherini, la 18 mai 2018 Comisia a lansat procesul de consultare a experților desemnați de fiecare stat membru, deschizând drumul pentru adoptarea prezentului act delegat. Fără a aduce atingere unei evaluări suplimentare a condițiilor prealabile operaționale și a deciziilor adoptate de organele de conducere ale BEI, precum și progreselor realizate de Iran în ceea ce privește respectarea cadrelor aplicabile referitoare la combaterea spălării banilor și a finanțării terorismului, odată intrat în vigoare, actul delegat va face ca garanția UE să fie disponibilă pentru finanțarea de activități în Iran în cadrul mandatului de acordare a împrumuturilor externe, dacă și când organele de conducere ale BEI decid să desfășoare astfel de activități de finanțare. Toate normele și procedurile relevante se vor aplica aprobării unor operațiuni și proiecte financiare individuale. Prezenta decizie nu constituie un angajament al BEI de a sprijini proiecte în Iran, care rămâne de competența organelor de conducere ale BEI.
            
            
               2.Evaluarea situației economice, sociale, politice și a mediului din Iran
            
            
               Contextul politic
            
            
               Relațiile dintre UE și Iran se bazează pe următoarele principii:
            
            
               ·Asigurarea și sprijinirea punerii în aplicare depline a JCPOA pentru a îmbunătăți și a aprofunda și mai mult cooperarea bilaterală.
            
            
               ·Dezvoltarea unor relații de cooperare în domenii de interes comun în beneficiul dezvoltării economice, al respectării drepturilor omului, al prosperității și al bunăstării oamenilor din Iran și din UE. Printre acestea se numără cooperarea în ceea ce privește energia, mediul, migrația, drogurile, ajutoarele umanitare, transporturile, protecția civilă, știința, educația și cultura.
            
            
               ·Promovarea păcii, a securității și a stabilității în regiune, precum și a soluționării pașnice a conflictelor regionale prin dialog și prin implicare.
            
            
               Înaltul Reprezentant al UE/Vicepreședintele Comisiei Federica Mogherini a vizitat Iranul la 16 aprilie 2016, împreună cu alți șapte comisari, și a emis o declarație comună cu ministrul de externe iranian, Mohammad Javad Zarif, prin care se lansa o cooperare treptată între UE și Iran într-o serie de domenii și de sectoare diferite. În prezent, cooperarea variază de la discuții pe teme economice, comerciale și de investiții, la cooperarea în domeniul educației și al științei, schimburi de experți în domeniul mediului și al schimbărilor climatice și discuții pe teme umanitare și privind drepturile omului. Deocamdată, declarația comună stă la baza agendei de cooperare bilaterală și a fost aprobată de Consiliul Afaceri Externe la 14 noiembrie 2016.
            
            
               De când a fost ales prima dată, în 2013, președintele Rouhani a fost în măsură să lanseze reforme economice și să introducă noi politici fiscale. Aceste reforme se află acum sub presiune, în parte din cauza recentei decizii a SUA de a se retrage din JCPOA. La un nivel mai general, guvernul iranian și-a îndeplinit integral angajamentele în domeniul nuclear în temeiul JCPOA, dar și-a exprimat în mod clar dorința ca celelalte părți la JCPOA să mențină acordul într-un mod care să corespundă așteptărilor sale economice legitime. UE va încerca să găsească modalități de a proteja interesele economice legitime și de a spori beneficiile economice pentru poporul iranian. 
            
            
               Situația drepturilor omului și a democrației din Iran rămâne o preocupare pentru UE, în special utilizarea pedepsei cu moartea, drepturile minorităților religioase și etnice și drepturile femeilor și ale fetelor. Iranul are în detenție mai mulți europeni cu dublă cetățenie, cărora le refuză accesul consular deoarece nu recunoaște dubla cetățenie. UE și Iranul poartă cu regularitate discuții privind drepturile omului, în cadrul dialogului la nivel înalt care are loc de două ori pe an. De asemenea, UE sprijină rezoluția privind situația drepturilor omului în Iran adoptată de Adunarea Generală anuală a ONU. Iranul participă și la evaluarea periodică universală a situației drepturilor omului.
            
            
               În concluzie, deși JCPOA se confruntă cu presiuni puternice, UE este hotărâtă să respecte în continuare acordul, atât timp cât și Iranul îl respectă. Guvernul moderat al președintelui Rouhani și politicile sale economice merită să fie sprijinite și ar putea conduce la o situație mai stabilă și mai previzibilă în Iran, inclusiv în contextul regional. Cooperarea dintre UE și Iran în domeniul economic este de interes reciproc. UE a fost primul partener comercial al Iranului înainte de introducerea sancțiunilor.
            
            
               Evaluare economică și socială
            
            
               Context și performanță economică înainte de 2016
            
         
         
            
               Iranul este a doua economie ca mărime din Orientul Mijlociu, după Arabia Saudită, și a doua cea mai populată țară din regiune după Egipt, cu un produs intern brut (PIB) de circa 406 miliarde USD și o populație de 80 de milioane de persoane în 2017. În clasificarea Băncii Mondiale, este o țară cu un venit mediu superior, având un venit național brut (VNB) pe cap de locuitor care a atins 5 470 USD (metoda Atlas) în 2016. Iranul se află pe locul doi în lume în privința rezervelor de gaz natural și pe locul patru în ceea ce privește rezervele de petrol brut dovedite și este membră a Organizației Țărilor Exportatoare de Petrol (OPEC). 
            
            
               Începând din jurul anului 2000, Iranul a demarat deschiderea economiei sale către restul lumii prin liberalizarea comerțului, eliminarea restricțiilor de schimb valutar și atragerea de investiții străine directe (ISD). Iranul a obținut statutul de observator în cadrul Organizației Mondiale a Comerțului (OMC) și intenționează în continuare să devină membru al acestei organizații. Creșterea veniturilor din exporturi a dus la îmbunătățirea poziției sale externe și a culminat cu o mare acumulare de rezerve internaționale și cu o pondere scăzută a datoriei externe în PIB. Creșterea PIB-ului s-a accelerat la aproximativ 6 % pe an în prima decadă a anilor 2000, iar VNB pe cap de locuitor a atins 7 700 USD în 2011. Potrivit Băncii Mondiale, nivelul sărăciei a scăzut de la 15 % la 9 % între 2009 și 2013, parțial datorită unui amplu program de transfer de numerar, însă nu există date oficiale disponibile cu privire la nivelul de sărăcie. Iranul se află pe locul 69 în ceea ce privește indicele dezvoltării umane al ONU. 
            
            
               Politicile expansioniste care au inclus programe costisitoare de asistență socială și de locuințe între 2006 și 2014 au provocat un mare deficit bugetar, finanțat prin intermediul băncii centrale și prin împrumuturi acordate de stat băncilor. Aceste politici au fost unul dintre factorii care au dus la distorsiuni persistente în sectorul financiar, generând o pondere ridicată a creditelor bancare neperformante, un nivel scăzut de lichiditate, rate mari ale dobânzilor și un număr redus al creditelor acordate pentru investiții private. Odată cu înăsprirea sancțiunilor în 2012, exporturile de petrol s-au redus la jumătate, iar scăderea drastică a veniturilor publice din petrol a dus la agravarea distorsiunilor economice existente, care erau deja severe. 
            
            
               Ratele inflației au fluctuat între 10 % și 25 % în cea mai mare parte a ultimilor 30 de ani și au atins un nivel maxim de peste 40 % în 2013, rialul suferind o depreciere puternică. Deoarece PIB-ul s-a redus cu 6 % în 2012 (-1,7 % în 2013), PIB-ul real pe cap de locuitor a scăzut la 5 400 USD până în 2014 în ceea ce privește paritatea puterii de cumpărare. Revenirea la politici economice mai orientate către stabilitate în cadrul noii președinții din 2014 a permis băncii centrale să reducă rata inflației și să încetinească deprecierea monedei naționale, însă rata șomajului a crescut de la 10,6 % în 2014 la 11,7 % în 2015.
            
            
               Negocierile pentru un acord comercial și de cooperare între UE și Iran sunt suspendate din luna august 2005, când Iranul a început să își intensifice activitățile nucleare. Comisia Europeană a impus restricții comerciale în 2007. Aceste sancțiuni au fost extinse în 2010 și înăsprite și mai mult în 2012, incluzând restricții ample asupra tuturor tranzacțiilor financiare și comercializării de produse petroliere, precum și asupra investițiilor conexe. Banca Mondială a pus capăt împrumuturilor sale către Iran în 2005 și nu are în prezent nicio strategie de asistență pe țară pentru Iran. Societatea Financiară Internațională (SFI) a închis investițiile anterioare până în 2005, însă Fondul Monetar Internațional efectuează în continuare analize anuale în temeiul articolului IV.
            
            
               Performanța economică începând din 2016
            
            
               Principalele beneficii economice pe termen scurt ale Planului comun de acțiune cuprinzător (JCPOA) și ale ridicării sancțiunilor UE pentru Iran începând cu 16 ianuarie 2016 au fost reconectarea la sistemul financiar (în special la SWIFT), accesul la activele înghețate și la tehnologie, o creștere a volumului de schimburi comerciale (exporturi de petrol și scăderea costurilor de transport) și investițiile străine. Sancțiunile rămase în ceea ce privește dolarul american și preocupările băncilor internaționale cu privire la posibile repercusiuni negative asupra relațiilor cu băncile din SUA au împiedicat încheierea unui număr de acorduri comerciale în temeiul JCPOA chiar și în timpul administrației Obama. 
            
            
               Creșterea PIB-ului real s-a accentuat după ridicarea sancțiunilor, însă sporirea creșterii pe termen mediu va necesita reforme majore. Creșterea excepțională a producției și a exporturilor de petrol au stimulat creșterea PIB-ului real până la un nivel de 12,5 % în 2016, însă pentru 2017/18 (anul iranian începe la 20 martie) se preconizează o atenuare a creșterii, la 4,3 %, deoarece creșterile suplimentare ale producției de petrol sunt limitate. În 2017/18, redresarea s-a extins la celelalte sectoare decât cel al petrolului, sprijinită de politici fiscale și monetare de susținere și de o redresare a activității în sectorul construcțiilor și al serviciilor. Creșterea PIB-ului real este preconizată să scadă în continuare la 4 % în 2018/19, pe măsură ce producția de petrol se stabilizează în conformitate cu plafonul OPEC pentru Iran. 
            
            
               Deficitul fiscal a rămas moderat, la 2,3 % din PIB, între 2016 și 2017 și se estimează că va scădea la 1,4 % pe parcursul anului 2018/19 (presupunând că nu intervine nicio modificare a prețurilor la petrol). Politica fiscală vizează obținerea unei consolidări treptate și scăderea dependenței de petrol a veniturilor publice, de la procentul actual de 33 % din cheltuielile curente la 20 % până în 2022, în principal prin îmbunătățirea colectării TVA-ului. Provocările bugetare includ un control al cheltuielilor și o execuție bugetară ineficace, precum și norme și proceduri bugetare insuficiente care nu permit o stabilire transparentă și cuprinzătoare a bugetului și implică faptul că este probabil ca riscurile fiscale să nu fie raportate. 
            
            
               Cheltuielile fiscale sunt prevăzute să crească pe termen mediu, pentru a satisface plățile de dobânzi mai mari generate de creșterea datoriei publice și de recapitalizarea băncilor publice, precum și obligațiile de securitate socială. Riscul de acumulare în continuare a arieratelor rămâne ridicat. 
            
            
               Rata șomajului este probabil să rămână aproape de 12 % pe termen mediu. Șomajul se situează la un nivel mult mai ridicat în rândul tinerilor și al femeilor, iar ritmul de creare a locurilor de muncă este mai redus decât numărul din ce în ce mai mare al persoanelor care intră pe piața forței de muncă. 
            
            
               Inflația a fost în medie de 9,9 % în 2017/18, sprijinită de moderarea prețurilor la alimente și de prețuri administrate stabile. Se preconizează că inflația va crește la 12 % în 2018/19 în urma efectelor secundare ale deprecierii cursului de schimb. Rialul iranian este parțial raportat la dolarul SUA (curs oficial) și parțial comercializat liber pe piață (legal). Începând de la sfârșitul anului 2017, moneda iraniană a pierdut peste o treime din valoarea sa față de dolarul SUA și de alte monede străine. Majoritatea analiștilor sunt de acord cu banca centrală iraniană în privința faptului că accelerarea deprecierii nu este o consecință a unor fundamente economice precare (rată a inflației stabilă, excedent de cont curent, rezerve valutare suficiente). Accesul limitat la rezerve valutare din afara țării, pe lângă ieșirile de capital substanțiale – unele legate de fostele sancțiuni, altele pentru achiziționarea de active în străinătate din motive de securitate – a contribuit la vulnerabilitatea externă. 
            
            
               Teama reintroducerii sancțiunilor impuse de SUA și lipsa de încredere în sistemul bancar al țării au devenit factori puternici care au influențat deprecierea monedei. Ca urmare a căderii libere a monedei în aprilie 2018, guvernul a impus restricții privind deținerea de dolari SUA, a interzis toate tranzacționările de valută în afara birourilor de schimb valutar autorizate și a permis doar tranzacționarea la noul curs de schimb oficial unificat, stabilit la 42 000 de riali (de la 37 000). 
            
            
               Progresul în ceea ce privește reformele din sectorul financiar
            
            
               Reforma sectorului bancar rămâne una dintre provocările cele mai presante. Moștenirea arieratelor de plată ale guvernului, expunerea la un sector imobiliar stagnant, fragmentarea necontrolată a instituțiilor financiare și o gestionare precară a riscurilor au dus la un deficit de capital și la rate ridicate ale dobânzilor în sectorul bancar, ceea ce a devenit un impediment major pentru investițiile private. 
            
            
               Banca centrală estimează la 30 % din PIB costul recapitalizării necesare, al soluționării problemei creditelor neperformante și al restructurării sectorului (inclusiv a instituțiilor de credit nebancare). Planul de reformă al băncii centrale privind sectorul financiar aduce deja sub controlul băncii centrale activitățile financiare ale unui număr de organizații clericale influente, se pare cu sprijinul Consiliului de Securitate. Proiectul de lege privind sectorul bancar, trimis parlamentului la sfârșitul anului 2017, stabilește planuri pentru băncile aflate în dificultate, actualizează reglementările bancare, deschide calea pentru aplicarea de către băncile iraniene a standardelor internaționale de raportare financiară și de gestionare a riscurilor și relaxează condițiile pentru stabilirea băncilor străine în Iran. Aceste reforme merg mână în mână cu reformele propuse în Legea băncii centrale, de asemenea încă la parlament, care ar consolida competențele de supraveghere și independența băncii centrale și ar reorienta mandatul legal al acesteia către menținerea unui nivel scăzut al inflației. Ambele legi ar îmbunătăți transparența raportării băncilor comerciale și supravegherea acestora, care sunt de asemenea necesare pentru ameliorarea regimului de combatere a spălării banilor/finanțării terorismului.
            
            
               La un nivel mai general, în ceea ce privește combaterea spălării banilor și eforturile de combatere a finanțării terorismului, Grupul de Acțiune Financiară Internațională (GAFI) a convenit cu Iranul un plan de acțiune care se află încă în curs de punere în aplicare de către Iran. În urma acordului Iranului cu privire la punerea în aplicare a planului de acțiune, GAFI a suspendat solicitarea de contramăsuri — anterior în vigoare — până în iunie 2018. Parlamentul iranian (Majlis) analizează în prezent anumite elemente esențiale ale legislației referitoare la combaterea spălării banilor/finanțării terorismului, impuse de planul de acțiune. Progresele în acest sens și cu privire la toate aspectele planului de acțiune vor fi examinate în cadrul următoarei reuniuni a GAFI, în iunie 2018. Iranul este de asemenea inclus în lista țărilor terțe cu grad înalt de risc privind combaterea spălării banilor/finanțării terorismului, adoptată de Comisia Europeană la 14 iulie 2016, care urmează în general orientările GAFI
                  1
               . 
            
            
               Progresul în ceea ce privește reformele structurale 
            
            
               Cadrul actual de politică economică este stabilit în „Viziunea 2020”, adoptată în anul 2012. El prevede transformarea Iranului dintr-o economie dominată (și parțial controlată) de stat într-o economie mai bazată pe piață, prin ameliorarea mediului de afaceri și a competitivității, prin modernizarea sectorului financiar și prin atragerea de investiții străine directe. 
            
            
               Parlamentul iranian a aprobat cel de al șaselea plan de dezvoltare cincinal (din martie 2016 până în martie 2021), care stabilește ca obiective economice o creștere economică medie de 8 %, reducerea ratei șomajului la 7 %, menținerea ratei inflației sub 10 %, reducerea de la 31,5 % la 22 % a ponderii veniturilor provenite din petrol în bugetul de stat și o reformă a sistemului de pensii. În ansamblu, planul stabilește calea către sustenabilitate și consolidare fiscală și confirmă hotărârea de a reorienta economia către un sector privat mai puternic cu o implicare limitată a statului. 
            
         
         
            
               Privatizarea întreprinderilor de stat a devenit o prioritate pe agenda politică de când un amendament constituțional din 2006 a permis vânzarea majorității întreprinderilor de stat, cu excepția celor din sectoare strategice precum energia din amonte, aviația și transportul maritim. Un deficit de capital în sectorul privat, politica de acordare de acțiuni lucrătorilor, cooperativelor și săracilor („acțiuni justițiare”), precum și influența unor interese private legate de stat au constituit obstacole în cale programului de privatizare lansat după 2005/06. 
            
            
               Având în vedere toți acești factori, tendința în ceea ce privește privatizările a fost să se transfere acțiunile întreprinderilor de stat unor instituții parțial de stat, inclusiv fonduri de pensii, fundații religioase și societăți deținute de Corpul Gardienilor Revoluției Iraniene (IRGC) – o situație care compromite viitoarele parteneriate cu firme străine, ținând seama de faptul că societățile deținute de IRGC rămân, în fapt, pe lista neagră.
            
            
               În pofida unei populații în vârstă de muncă numeroase și bine educate, rezultatele în ceea ce privește piața muncii sunt slabe. Participarea forței de muncă este scăzută conform standardelor internaționale (40 %), iar șomajul a oscilat în jurul valorii de 11 % în ultimii 30 de ani. Participarea femeilor pe piața forței de muncă este foarte scăzută (17 %), în timp ce rata șomajului în rândul femeilor ar putea depăși 20 %. 
            
            
               Dată fiind creșterea rapidă a ponderii tinerilor în cadrul populației, rata ridicată a șomajului în rândul tinerilor (30 %) este o provocare majoră. Blocajele structurale în calea dezvoltării sectorului privat determină rate mici de creare a locurilor de muncă și împiedică absorbția noilor intrați pe piața muncii. Reglementările stricte privind concedierea, o relație precară între productivitate și salarii și necorelarea competențelor îngreunează funcționarea pieței muncii în ceea ce privește oferta. 
            
            
               În ansamblu, economia iraniană prezintă un mare potențial, iar instituțiile economice formulează intenții de reformă încurajatoare, care, în același timp, se confruntă cu obstacole considerabile legate de o economie politică opacă. Pentru a profita pe deplin de oportunitățile oferite de JCPOA, guvernul iranian ar trebui să procedeze la reformarea și restructurarea sectorului financiar și bancar, transformând sectorul public, inclusiv întreprinderile de stat și semipublice și adaptând sistemul de asistență socială într-un mod sustenabil din punct de vedere fiscal. 
            
            
               Cel mai recent plan de dezvoltare cincinal nu doar stabilește calea către sustenabilitate fiscală, ci și confirmă hotărârea de a reorienta economia către un sector privat mai puternic cu o implicare limitată a statului. În același timp, forțele politice neguvernamentale din Iran par să fie suficient de influente pentru a menține părți ale economiei în afara controlului guvernamental, împiedicând reformele guvernului și dezvoltarea unui sector cu adevărat privat și denaturând concurența în cadrul economiei. 
            
            
               Reducerea influenței entităților semipublice (Corpul Gardienilor Revoluției, organizații financiare clericale neautorizate) în cadrul economiei va fi esențială pentru creșterea eficienței, a transparenței și a participării investitorilor privați. Angajamentul guvernului de a reforma rolului statului și de a reduce amploarea și influența sectorului semipublic pare real, având în vedere că acesta nu poate să își atingă obiectivele esențiale de politică reprezentate de stabilitatea macroeconomică, creșterea economică și reducerea șomajului decât cu un sector privat mai puternic. 
            
            
               Pentru economia UE, deschiderea și posibila transformare a economiei iraniene oferă oportunități semnificative de investiții și de export, dar și de sprijinire a stabilității socioeconomice în regiune. Având în vedere angajamentele asumate în cadrul JCPOA și importantul potențial al relațiilor economice ale UE cu Iranul, BEI ar putea sprijini reorientarea economică a acestei țări către consolidarea sectorului privat la care s-au angajat autoritățile iraniene, de exemplu prin îmbunătățirea accesului la finanțare pentru întreprinderile mici și mijlocii. Acest lucru ar putea facilita atragerea unor tehnologii moderne și a unor măsuri specifice în sectorul serviciilor și în cel al agriculturii, care pot juca un rol important în stimularea productivității și a veniturilor. Un asemenea sprijin ar putea contribui la promovarea unei creșteri economice durabile și la reducerea șomajului în rândul tinerilor, prin modernizarea infrastructurii de producție și prin dezvoltarea sectorului privat. De asemenea, BEI ar putea avea în vedere sprijinirea firmelor care activează pe piața iraniană.
            
            
               Aspecte privind mediul
            
            
               Provocările legate de mediu ale Iranului
            
            
               Politicile interne desfășurate de Iran în ultimii ani au avut consecințe grave pentru mediu. Sancțiunile au condus la creșterea cererii privind extinderea infrastructurii de aprovizionare cu apă și, de asemenea, privind aprovizionarea în siguranță cu alimente și cu energie. În prezent, principalele provocări cu care se confruntă Iranul în domeniul mediului sunt: deficitul de apă, degradarea terenurilor (provocată de deșertificare și despădurire), energia (emisiile de CO2 sunt printre cele mai ridicate din lume), poluarea aerului, gestionarea deșeurilor și creșterea gradului de pierdere a biodiversității. 
            
            
               Rezervele de apă dulce ale Iranului se confruntă cu o presiune foarte mare – 90 % din suprafața țării este aridă sau semiaridă și se estimează că două treimi din precipitații se evaporă înainte de a putea realimenta râurile. Situația este agravată de secete frecvente și de schimbările climatice. Criza apei este de așa natură încât peste 6 000 de localități primesc apă dulce din autocisterne.
            
            
               După revoluția din 1979, Republica Islamică a emis autorizații pentru a permite săparea a mii de puțuri în întregul Iran, în vederea promovării agriculturii. Experții consideră că acest lucru, precum și opțiunea preferată a administrațiilor precedente de a construi baraje reprezintă unul dintre principalele motive pentru declinul resurselor de apă. În ultimii treizeci de ani, Iranul a construit 600 de baraje – o medie de 20 pe an. Nu există niciun plan specific pentru remedierea acestei crize a apei.
            
            
               Lacul Urmia constituie o provocare transfrontalieră majoră, fiind situat lângă granița cu Turcia. Lacul a fost declarat o zonă umedă de importanță internațională prin Convenția de la Ramsar din 1971 și a fost desemnat rezervație a biosferei UNESCO în 1976. Bazinul hidrografic al lacului este important pentru agricultura din regiune. Lacul în sine adăpostește o specie unică de crevete numită Artemia urmiana, o specie rezistentă care poate tolera niveluri ridicate de salinitate. De asemenea, lacul susține traiul multor specii de reptile, de amfibieni și de mamifere și oferă un important habitat sezonier pentru mai multe specii de păsări migratoare. 
            
            
               Lacul Urmia, care era odată al șaselea lac de apă sărată din lume ca mărime (având de două ori suprafața Luxemburgului), se află în declin de 30 de ani. El s-a redus cu circa 90 % în ultimii zece ani, dând la iveală un deșert salin care generează pulberi toxice. Președintele Hassan Rouhani a angajat 5 miliarde USD în următorii zece ani pentru regenerarea lacului Urmia. Iranul plănuiește să pompeze apă din Armenia și din Georgia. Apa va fi adusă din lacul Sevan din Armenia și din râul Kura din Georgia, prin intermediul a trei stații de pompare din Iran.
            
            
               Deși articolul 50 din Constituția Iranului prevede că „conservarea mediului în care generațiile actuale și viitoare au dreptul la o existență socială înfloritoare este considerată o datorie publică în Republica Islamică. Activitățile economice și de altă natură care implică poluarea mediului sau provoacă daune ireparabile mediului sunt interzise” și, deși au fost adoptate acte legislative în domeniul mediului, nu există nicio strategie sau niciun plan național global privind mediul. Punerea în aplicare a legislației respective în domeniul mediului s-a dovedit a fi o provocare. Consolidarea capacității și a resurselor pentru supravegherea punerii în aplicare, îmbunătățirea consultării interservicii și sporirea amenzilor ar putea contribui la ameliorarea punerii în aplicare. 
            
            
               Cooperarea dintre UE și Iran în privința apei și a mediului
            
            
               Iran a semnalat faptul că mediul reprezintă un domeniu prioritar de cooperare cu UE. În aprilie 2016, ambele părți au emis o declarație comună cu ocazia unei reuniuni între Înaltul Reprezentant al UE/vicepreședintele Comisiei Federica Mogherini, împreună cu comisarul pentru mediu, afaceri maritime și pescuit Karmenu Vella, și vicepreședintele Iranului și șef al Departamentului pentru mediu Masoumeh Ebtekar, care a avut loc la Teheran. În decembrie 2016, vicepreședintele Ebtekar și comisarul Vella au semnat acorduri administrative cu privire la un cadru de cooperare în chestiuni legate de mediu.
            
            
               Au fost convenite trei domenii tematice:
            
            
               ·economia circulară și gestionarea deșeurilor;
            
         
         
            
               ·emisiile industriale și calitatea aerului; 
            
            
               ·gospodărirea apelor, inclusiv a mediului marin.
            
            
               După semnarea acestor acorduri, cooperarea a continuat la nivel tehnic. În noiembrie 2017, la Teheran, au avut loc reuniuni tehnice cu participarea unor experți din partea UE și din partea Iranului. Reuniunile au fost organizate împreună cu Departamentul pentru mediu din Iran, în strânsă cooperare cu ministerele de resort. 
            
            
               În urma reuniunilor din noiembrie 2017 a fost elaborat un studiu de fezabilitate pentru viitoarea cooperare, în vederea întocmirii unei foi de parcurs a cooperării. Acest lucru necesită dezbateri suplimentare cu omologii iranieni.
            
            
               O propunere de instrument de parteneriat (IP) (mecanismul de sprijin al politicilor) vine în sprijinul punerii în aplicare a cadrului de cooperare în domeniul mediului. 
            
            
               În aprilie 2017, Consiliul a autorizat Comisia să negocieze un memorandum de înțelegere între UE și Iran în privința cooperării în domeniul schimbărilor climatice.
            
            
               De asemenea, BEI ar putea lua în considerare asumarea unui rol în ceea ce privește soluționarea provocărilor legate de mediu ale Iranului, prin investiții în domenii precum energia din surse regenerabile, eficiența energetică, precum și atenuarea schimbărilor climatice și adaptarea la acestea, furnizând finanțarea necesară, precum și asistența și cunoștințele tehnice esențiale necesare pentru a aborda provocările și ambițiile descrise mai sus.
            
            
            
               3. CONSULTĂRI PREALABILE ADOPTĂRII ACTULUI
            
            
               Comisia a consultat experți din statele membre cu ocazia unei reuniuni care a avut loc la 28 mai 2018, organizată în conformitate cu Acordul interinstituțional din 13 aprilie 2016 privind o mai bună legiferare și cu procedura pe care o descrie cu privire la pregătirea actelor delegate
                  2
               . Parlamentul European și Consiliul au trimis de asemenea experți, astfel cum se prevede în acordul respectiv. Și BEI a participat.
            
            
               Pe parcursul consultării experților din statele membre, s-a reamintit faptul că Banca Europeană de Investiții va continua să aplice politici și procese adecvate pentru protecția integrității sale, precum și a încrederii în bancă.
            
            
               4.ELEMENTELE JURIDICE ALE ACTULUI DELEGAT
            
            
               Prezenta decizie delegată a Comisiei vizează modificarea anexei III la Decizia 466/2014/UE prin adăugarea Iranului în lista țărilor eligibile pentru operațiunile de finanțare ale BEI sub acoperirea garanției UE.
            
            
               DECIZIA DELEGATĂ (UE) …/… A COMISIEI
            
            
               din 6.6.2018
            
            
               de modificare a anexei III la Decizia nr. 466/2014/UE a Parlamentului European și a Consiliului de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii, în ceea ce privește Iranul
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Decizia nr. 466/2014/UE a Parlamentului European și a Consiliului din 16 aprilie 2014 de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii
                  3
               , în special articolul 4 alineatul (2),
            
            
               întrucât:
            
         
         
            
               (1)S-au înregistrat progrese notabile în ceea ce privește situația economică, socială, politică și a mediului din Iran de la adoptarea Deciziei nr. 466/2014/UE.
            
            
               (2)În noiembrie 2016, Consiliul a salutat perspectiva de a extinde la Iran mandatul de acordare a împrumuturilor externe al Băncii Europene de Investiții.
            
            
               (3)Decizia (UE) 2018/412 a Parlamentului European și a Consiliului din 14 martie 2018 de modificare a Deciziei nr. 466/2014/UE
                  4
                a adăugat Iranul în lista regiunilor și a țărilor potențial eligibile din anexa II la respectiva decizie.
            
            
               (4)Luarea de către Iran a unor măsuri concrete în privința respectării libertăților fundamentale universale, a statului de drept și a drepturilor omului vor rămâne esențiale pentru modelarea viitoarei politici a Uniunii față de Iran.
            
            
               (5)Banca Europeană de Investiții ar trebui să aplice în continuare politici și procese adecvate pentru protecția integrității sale, precum și a încrederii în bancă.
            
            
               (6)Prin urmare, Comisia, cu implicarea Serviciului European de Acțiune Externă, a estimat că situația generală economică, socială, politică și a mediului permite adăugarea Iranului în anexa III la Decizia nr. 466/2014/UE, care cuprinde lista regiunilor și a țărilor eligibile pentru finanțarea oferită de Banca Europeană de Investiții sub acoperirea garanției UE.
            
            
               (7)Prin urmare, Decizia nr. 466/2014/UE ar trebui modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               La punctul C.2. din anexa III la Decizia nr. 466/2014/UE, textul:
            
            
               „Bangladesh, Bhutan, Cambodgia, China, India, Indonezia, Irak, Laos, Malaysia, Maldive, Mongolia, Myanmar/Birmania, Nepal, Pakistan, Filipine, Sri Lanka, Thailanda, Vietnam, Yemen”
            
            
               se înlocuiește cu textul:
            
            
               „Bangladesh, Bhutan, Cambodgia, China, India, Indonezia, Iran, Irak, Laos, Malaysia, Maldive, Mongolia, Myanmar/Birmania, Nepal, Pakistan, Filipine, Sri Lanka, Thailanda, Vietnam, Yemen”
            
            
               Articolul 2
            
            
               Prezenta decizie intră în vigoare la data publicării în Jurnalul Oficial al Uniunii Europene.
            
            
               Adoptată la Bruxelles, 6.6.2018
            
            
               
                     Pentru Comisie
                        
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul delegat (UE) 2016/1675 al Comisiei de completare a Directivei (UE) 2015/849 a Parlamentului European și a Consiliului prin identificarea țărilor terțe cu un grad ridicat de risc care au deficiențe strategice.
               
               
                  
                     (2)
                  
                        JO L 123, 12.5.2016, p. 1-14.
               
               
                  
                     (3)
                  
                        JO L 135, 8.5.2014, p. 1-20. 
               
               
                  
                     (4)
                  
                        JO L 76, 19.3.2018, p. 30-43.